Una trentena de bronzes arcaics de la Xina imperial mostren el culte als avantpassats al MNAC
El Museu Nacional d'Art de Catalunya mostra una selecció de 29 bronzes arcaics de la Xina imperial i dues ceràmiques, relacionades amb el culte als avantpassats, que s'exhibeixen per primera vegada a l'estat espanyol. L'exposició, que arrenca a la dinastia Xia, el segle divuitè abans de Crist, forma part dels actes del Fòrum Ciutat. Sota el títol "Festins, rituals i ceràmiques. Bronzes arcaics del museu de Xangai" l'exposició convida a fer un recorregut 2.000 anys d'esplendor de l'edat de bronze a la Xina. L'eix vertebrador de la mostra és que tots els objectes exposats s'utilitzaven com a vehicles de culte durant els complexos banquets i rituals de veneració dedicats als ancestres, on la gastronomia ja tenia un paper molt important. L'exposició, que mostra tres bronzes catalogats de màxima categoria i dues peces que no havien sortit mai de la Xina, es podrà visitar fins al 12 de setembre.
22 Jun 2004 - 17.57
Vint-i-nou peces de bronze, entre vasos, calzes i recipients, mostren a l'exposició "Festins, rituals i cerimònies. Bronzes arcaics del Museu de Xangai" al Museu Nacional d'Art de Catalunya la importància d'aquests objectes en el protocol de reverència als ancestres. Els objectes eren vehicles de culte durant els complexos banquets i rituals de veneració dedicats als ancestres, on el festí i la gastronomia adquirien una significació transcendental en la cultura. Molts d'aquests bronzes, encarregats per reis i nobles com a vehicles de comunicació entre el cel i la terra, acompanyaven els seus propietaris com a part del seu aixovar funerari, per continuar amb la seva funció en l'eternitat. L'exposició, inclosa en la programació del Fòrum Ciutat, es divideix en sis àmbits, que mostren l'evolució estilística i les associacions per tipologies i usos en el marc cerimonial. El primer, "L'etapa emergent" que marca l'inici de l'edat del bronze al segle XXI aC únicament conté una peça, que mostra una vinculació a la ceràmica. La segona, "La fase de gestació", entre els segles XVI i XIII aC, mostra unes decoracions molt minimalistes i l'aparició de la màscara zoomòrfica. "La florida de les tècniques metal·lúrgiques" és el tercer àmbit i el que conté més peces -amb 15-. El quart, "L'etapa de transició", entre els segles XI i VII aC, mostra una transformació en el sistema ritual i l'ús del bronze per a noves necessitats socials. L'últim àmbit, "La renovació i la innovació", des del segle VII fins al 221 aC, reflecteix en els bronzes unes decoracions molt elaborades que inclouen incrustacions de peces semiprecioses, or i coure.